Schriftsteja

Schriftsteja, Schriftstejarin, Schriftstella oda Schriftstellarin, dt: Schriftsteller oda Schriftstellerin) san Leit, de as Vafossn insbsundane vo literarische Text ois an bruaflichn Schwaapunkt sedzn. Da Begriff "Schriftsteja" is im 17. Joarhundad aus "„(in) a Schrift stejn“" im Sinn vo "„vafossn“" buidd worn und easedzt seitdem ois Bruafsbezeichnung de Fremdweata: "Skribent" und "Autor". Noch de Gebriada Grimm leitd se "Schriftsteja" noch 1616 vo om "Concipientn" ob, dea fia ondare rechtliche Schreim afgsedzd hod, und de Owendung van Woat "Schriftsteller" fia oan, dea "bruafsmäßig a literarische Tetigkeit ausibd", wead easchtmois 1723 blegd. Se zitian u. a. aa no Immanuel Kant, fia dem oana, dea zan Publikum im eingna Nam sprichd, "Schriftsteller" bzw. "Autor" gnennd, wead sowia Friedrich Schiller, fia den da Begriff "Schriftstella" den van "Schöngeist" obgläsd hod, weahnd Joachim Heinrich Campe "Schriftstellarei" und "schriftstellan" ois "„niedrige, owa desweng no ned vaweafliche Weata“" ogseng hod. Wia scho in de nochfoingdn afgfiahdn "Definizionsprobleme" wead de rechtli ned gschidzde Bruafsbezeichnung weng iahm gottungs- und genreiwagreifndn Karakta monchmoi sogoa in an Gengsotz za da Bezeichnung "Autor" brochd.
Definizionsproblem.
Obwoi se's oane van ondan obleitd, wead monchmoi zwischn de Bezeichnunga: "Schriftsteja" und "Autor" untaschiedn. "Autor" is a jeda, dea an Text vaeffndlichd - glei wejcha Oat in wejcham Medium aa imma - und dofia Uahebarecht gejtnd mocha ko. De rechtli ungschidzde Bzeichnung "Schriftsteja" suachd do a Obgrenzung, de jedoch no om deazeiting Sprochgebrauch ois ondane ois oadeitig is - se hengd vo om jeweijing Umfejd ob, in dem doss de Bezeichnung gndtzd oda sogoa eihgfoadad wead. So is ned z'ledzd zwischn om "Sejbstvastendnis unta Autorn" und da "Bnennung duach ondare" z'untascheidn
Sejbstvastendnis unta Autorn.
Autorn, de gsundat draf Weat leng, ois "Schriftsteja" bezeichnd z'wean, vabindn des ned sejtn mid om Leistungsnochweis, dea se noch da Ozoih eana ned in om Sejbst- oda Zuaschussvalog vaeffndlichdn Biacha, da Häh vo da jeweis vakaffdn Aflog und da etwaig kritischn Afnohm duach de Rezensentn bemissd. Untastrichn wead des aa no duach de Opzion, sein Lemsuntahoit ausschhliassli mid de Buachvaeffntlichunga zu bstreitn. Des wead monchmoi aa mid da 
Sejbstbezeichnung "Freia Schriftsteja" kenntli gmochd - obglei, vo seah wening Ausnohma amoi obgseng, se aa nua sejtn alloa vo de aus Buachvaeffntlichunga eawiatschoftdn Tantiema lem kenna, sondan se und eanane weidane Oabat on de Manuskript duach Lesunga, Voadreg, Otreg fia Stipendien und ondane immahi Literatua nohe Oabeitn finanzian miassn. („Frei“ moand do owa aa, ois Autor ned on an Valog gebundn z sei – wei des fia de kinstlarische Freiheit seah bedeitsom, fia an Lemsuntahoit owa aa vo Nochtei sei ko, is draus ned meah ois a Zuastondsbschreibung obzlesn.) Ogsichts van Gfej zwischn om hohn Ospruch und da Lemswiaklikeit deafdn se in Deitschland bestnfois hundad vo meahrane tausnd in Schriftstejavabändn oaganisiadn Autorn ois "Schriftsteja" bzeichna.
Obwoih a Schriftstejavaband wia da gweakschoftliche Vaband vo deitsche Schriftsteja und Schriftstejarinna Autorn (und Iwasetza!) vo olle Gottunga und Genres vasommed und se im DGB donem ledigli da Journalistnvaband ("dju") ois eingstendige Oaganisazion etabliad hod, wead mid da Bzeichnung "Schriftsteja" aa no monchmoi a „eahnvoi“ gmoante Eihschrenkung af Autorn vo da Belletristik vabundn. (Lyrika dogeng nenna se Dichta, wos donn wiedarum ois a se vo om "Schriftsteja" obhemde „Eahnbezeichnung“ gmoant is.) Noch dea Lesoat waa owa sejbst a Kindabuach- und Fantasyautorin wia de Joanne K. Rowling koa "Schriftstejarin", wei Kindabuach- und Genreliteratua zwoa Prosa owa in om engan Sinn koa Belletristik doastejd – vo de "Sochbiacha" gonz z'schweing.
Es is jedoch z' beobochdn, doss de Autorn und Autorinna vo da jingan Generazion za'm Begriff a unvakrompfdas Vahejtnis hom und ois Vafossa vo Text glei wejchana Oat schlicht vo eana "Schriftstejarei" lem woin kenna. Z'dem san nua no de wenigsdn Autorn bzw. "Schriftsteja" Puristn, wos eana Thema oda de Gottung ogehd, sundan se vasuachn, iah Auskumma duach a "Crossover" in vaschiadane Genres unn Medien za sichan. So gibd's ned wenige Romanautorn, de Gdichte und Kindabiacha, owa aa Theatastickl und Fuimdrehbiacha vafossd hom.
Bezeichnung duach ondare.
Je noch Umfong im Umgong mid da Literatua guijd fia de Effntlikeit im Oigmoana a jeda ois "Schriftsteja", dea a Buach glei wejchana Oat vaeffndlichd hod. "Schriftsteja" wead dobei vamuatli schlicht vo "Schriftnheasteja" obgleitd, wos etimologisch (schau de Eihgongsealeitarunga vo gonz oom) zwoar foisch is, da umfossndd Zuaoadnung noch owa om etymologischn Uasprung ois Easotz van Fremdwoat "Autor" näha kimmd ois wia aa imma geoatede weatnde Untascheidung zwischn de zwoa Bezeichnunga.
Ba de Rezensentn van Feuilleton wead emfois kaum no a weatnd gmoante Untascheidung zwischn om "Autor" und om "Schriftsteja" droffn. Trodzdem wead de Bezeichnung ois "Schriftsteja" innahoib vo a Rezension vo monche Autorn wia a Rittaschlog woahgnumma. Wobei as Oseng in da Effntlikeit vamuatli mid'm Eafoig vo om Buach zammhenga mog, wos in da Regl iwa de Nennung in de Medien (Rezensiona, Interviews mid om Autor, biografische Obhondlunga usw.) vamiddld wead. Denn ned a jeda Vakaffseafoig muass as Oseng steigan, fois a ned aa medio afgnumma wead.